***Groruddalen Miljøforum***

***Postboks 40 Veitvet,***

***0518 Oslo***

miljoforum@groruddalen.no

 Oslo 20.06.2014

Arkitektkontoret GASA AS v/Espen Dahl,

Møllergata 12,

0179 Oslo

espen.dahl@gasa.no

Høringsuttalelse

Forslag til planprogram og oppstart av detaljregulering

Østre Aker vei 100 og Veitvetveien 23

Groruddalen Miljøforum (GM) er i utgangspunktet positiv til utvikling av tomten, som i dag benyttes til utelagring for Vann-og avløpsetaten. Dagens formål er ikke forenlig med de planene som foreligger om en generell oppgradering av nedre del av Veitvetområdet. Som ledd i Groruddalsatsingen er det en pågående områdesatsing for Veitvet, og i nærområdet til de adressene som oppfattes av planprogrammet skal det bygges ny skole og flerbrukshall. Dessuten er det anlagt en mye brukt bydelspark like ovenfor. Ansvarlig etat for planarbeidet er Eiendoms- og byfornyelsesetaten.

BREDTVETDIAGONALEN

Det fremgår av planforslaget at EBY støtter et forslag om økte byggehøyder mot krysset Veitvetveien/Østre Aker vei. GM viser i den forbindelse til at en eventuell realisering av Bredtvetdiagonalen vil være uforenlig med en permanent utbygging av Veitvetveien 23. Det foreligger ulike alternativer til en diagonal fra Trondheimsveien til Østre Aker vei, og i tiden frem til en endelig avklaring av hvor diagonalen skal anlegges, er det viktig at ikke andre arealplaner er til hinder for et eller flere av diagonalalternativene. Det vil imidlertid være uheldig for utviklingen av Veitvetområdet dersom tomten fortsatt skal bevare sitt nåværende preg langt frem i tid. Det bør derfor utarbeides løsninger for en midlertidig oppgradering.

VEITVETVEIEN

Beboerne langs Veitvetveien er utsatt for en betydelig trafikkbelastning. Etter GMs vurdering er dette uakseptabelt, og til hinder for de ambisjoner om et bedret livsmiljø som er sentrale i områdeprogrammet for Veitvet/Slettaløkka. Større næringsbygg i planområdet vil kunne medføre ytterligere trafikk, i hvert fall i den nedre del av Veitvetveien. Dette må forhindres, og tiltaket må la seg kombinere med en omlegging av Veitvetveien til gate for miljøprioritert gjennomkjøring. Et alternativ som også bør utredes, er en stengning av Veitvetveien for gjennomkjøring. Enten det legges hovedvekt på boligutbygging eller næring i planområdet, må det for det første tilstrebes å anlegge adkomstvei til området utenom Veitvetveien, og for det annet utarbeides en plan for god adkomst med kollektiv transport. Dette er viktig, i og med at planområdet befinner seg langt fra T-bane.

NEDRE VEITVETBEKKEN

I 2009 ble det i regi av Plan- og bygningsetaten utarbeidet en mulighetsstudie for gjenåpning av sidebekkene til Alnaelva. Planen er ambisiøs og innebærer flere kompliserte omlegginger av trafikk og annen infrastruktur, spesielt eksisterende rør – og ledningssystemer, men dersom en slik plan realiseres, vil en bekkeåpning kunne tilføre området vesentlige verdier. GM støtter derfor bymiljøetatens forslag om å vurdere åpning av bekken gjennom planområdet,

KABLING AV HØYSPENTLEDNING

Områdeplanen for Vollebekkområdet innbefatter nedgraving av luftledningene over det sammenhengende grøntdraget mellom Vollebekk og Veitvet. Denne planen bør etter GMs syn, legges inn som en del av utbyggingsavtalene for Østre Aker vei/Veitvetveien 23.

GM ber om å bli holdt orientert i den videre planprosessen.

Med hilsen

for Groruddalen Miljøforum

Ragnar Torgersen Torstein Winger
Leder Sekretær

***Ekspedert elektronisk***

**Kopi:**

Akers avis Groruddalen

Bjerke Storvel